**Н А Р Е Д Б А № 24**

***за реда и условията за извършване на строителни и монтажни работи,***

***свързани с разкопаване на територията на община Димитровград***

**Глава първа**

**Общи положения**

Чл. 1 (1) С тази наредба се определят условията и реда за извършване на строителни и монтажни работи (СМР) по смисъла на § 5, т. 40 от Допълнителните разпоредби на Закона за устройство на територията, свързани с разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи на територията на община Димитровград.

(2) С наредбата се определят и конкретните правомощия на кмета на общината и органите на общинска администрация, свързани със съгласуването, координацията и контрола на дейностите по ал. 1.

**Глава втора**

**Годишно съгласуване и координация**

Чл. 2 (1) До края на месец декември на всяка календарна година дружествата, предоставящи обществени услуги, чиято дейност е свързана и с разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи на територията на община Димитровград, предоставят в същата инвестиционната си програма за следващата календарна година, в частта и за изграждане, ремонт и/или реконструкция на мрежи и съоръжения на техническата инфраструктура.

(2) До края на месец март на всяка календарна година, кметът на общината или упълномощено от него длъжностно лице, изготвя график за всички предстоящи през настоящата година строителни и монтажни работи, свързани с изграждане, ремонт или поддръжка на елементите на техническата инфраструктура, като взема предвид и предоставените инвестиционни програми на дружествата по ал. 1. Графикът се предоставя на дружествата по ал. 1 и се оповестява чрез средствата за масово осведомяване и в интернет страницата на община Димитровград.

(3) Актуализации и изменения в графика по ал. 2 се допускат само в случай на доказана неотложна нужда от извършване на строителните и монтажни дейности в обществен интерес.

Чл. 3 Забранява се извършването на строителни и монтажни работи, свързани с разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи на територията на община Димитровград от дружествата, доставчици на обществени услуги, невключени в графика по ал. 2, с изключение на случаите на повреда или авария, които трябва да бъдат отстранени незабавно.

**Глава трета**

**Ред и условия за извършване на строителни и монтажни работи, свързани с разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи при ново строителство, ремонт, реконструкция или присъединяване**

Чл. 4 (1) Преди започване на работа **възложителят** на строителни и монтажни работи, свързани с разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи на територията на община Димитровград при ново строителство и/или ремонт и/или реконструкция и/или присъединяване е длъжен да уведоми писмено за това със заявление по образец общинската администрация.

(2) Към заявлението **възложителят** прилага:

а) копие от разрешението за строеж, ако такова се изисква или разрешение за поставяне за елементите на градското обзавеждане;

б) план-схема на разкопавания участък в случаите на чл. 147, ал. 1 и/или чл. 151, ал. 1 от ЗУТ;

в) план за безопасност и здраве;

г) проект за временна организация на движението (ВОД), съгласувана със сектор „Пътна полиция” за улици в ЦГЧ или основни булеварди;

д) документ за внесена гаранционна вноска или предоставя банкова гаранция по реда на глава шеста на наредбата.

е) документ за платена такса за съгласуване и одобряване на проект за временна организация на движението, както и за издаване на заповед за ВОД, когато е приложимо;

Чл. 5 (1) В 7-дневен срок след постъпване на заявлението, кметът на общината или упълномощено от него длъжностно лице от общинската администрация, издава съгласувателно писмо, което съдържа:

* предписание за срока и времето, в което да бъдат извършвани СМР и възстановителни работи;
* последователността, в която да бъдат извършвани СМР, в случай, че на същата територия се извършват СМР и от други лица;
* условия и срок за съставяне на протокол по чл. 74, ал. 2 от ЗУТ и за издаване на разрешение за засипване.

(2) При приложимост на чл. 4, ал. (2), точка “г”, съгласувателното писмо се издава в 7-дневен срок, едновременно с издаването на заповедта за ВОД.

Чл. 6. Строителните и монтажни работи по разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи могат да започнат веднага след получаване на съгласувателно писмо.

Чл. 7 (1) Най-малко три дни преди засипване на изградените или преустроени подземни мрежи или съоръжения, **възложителят** е длъжен да уведоми общинската администрация в писмен вид.

(2) Засипването се разрешава при условията на чл. 74, ал. 2 от ЗУТ и след удостоверение от отдел „Устройство на територията, кадастър и регулация” на община Димитровград за представено геодезическо заснемане на магнитен носител в отдела.

**Глава четвърта**

**Ред и условия за извършване на строителни и монтажни работи при повреди и аварии на елементите на техническата инфраструктура**

Чл. 8. (1) При повреди и аварии на подземните съоръжения на техническата инфраструктура, които трябва да бъдат отстранени незабавно, **възложителят** или дружеството, предоставящо обществени услуги, може да започне СМР веднага, като уведоми за това писмено със заявление по образец общинската администрация.

1. Към заявлението **възложителят** прилага:

а) план-схема на разкопавания участък;

б) план за безопасност и здраве;

в) документ за внесена гаранционна вноска и/или предоставя банкова гаранция по реда на глава шеста на наредбата, освен в случаите на чл.19 от наредбата;

Чл. 9. (1) При повреди и аварии на подземните съоръжения на техническата инфраструктура, които трябва да бъдат отстранени **незабавно** в почивни и празнични дни или в извънработно време, възложителят или дружеството, предоставящо обществени услуги може да започне СМР веднага, като представи на дежурния към общинския съвет за сигурност следните документи – писмено уведомление (свободна форма), снимков материал и проекто-график за отстраняване на аварията.

(2) В случаите по ал. 1 в първия работен ден **възложителят** подава в община Димитровград заявление по образец, като прилага документите по чл. 8, ал. 2.

(3) В случаите, когато възстановяването на последиците е обективно невъзможно да бъде завършено в кратък срок (повече от един ден), операторите, предприятията и експлоатационните дружества са длъжни да осигурят за срока на ремонта безопасна проходимост със съответната сигнализация за гражданите и превозните средства в засегнатия участък.

**Глава пета**

**Възстановяване на техническата инфраструктура**

Чл. 10 Лицата, извършили СМР по смисъла на тази наредба са длъжни да извършат за своя сметка необходимите възстановителни работи в сроковете, посочени в съгласувателните писма по чл. 5.

Чл. 11 (1) Възстановяването на изкопите по улици и асфалтирани алеи се извършва с инертни материали – несортиран трошен камък до ниво земно легло. Уплътняването се извършва с пневматична трамбовка на пластове по 20 см. Полага се трошен камък за пътна основа с минимална дебелина 35 см, след което се полага асфалтова смес с дебелина равна на съществуващата настилка или от съществуващия тип. За площи по-големи от 30 кв.м. се изпълнява основната настилка на пътното платно. В този случай уплътняването се извършва с валяк.

(2) Възстановяването на пътната настилка да обхваща ширината на изкопа, увеличена със 70 см. от двете страни. Да се оформят правоъгълни форми със страни успоредни или перпендикулярни на оста на пътя. Допустими са неравности не по-големи от 1 см. Асфалтираният участък се окантва с битумна емулсия или материал за по-добра връзка.

Чл. 12 (1) Възстановяването на тротоарни настилки с бетонови плочи се извършва с плочи с дебелина 4 см., вароциментов разтвор М 50 – 4 см., уплътнен пясък – 3 см., уплътнен несортиран трошен камък – 10 см.

(2) Възстановяването на бетонни настилки се извършва с бетон клас В10 – 15см., пясък – 3 см., несортиран трошен камък – 10 см.

(3) Тротоарите се възстановяват с нови материали, съответстващи на съществуващата настилка. В случай, че тротоарът завършва с тревна или свободна площ, да се укрепва с градински бордюри.

Чл. 13. Възстановяването на зелените площи се извършва с изкопаната почва, като същата се трамбова на пластове до 20 см. и се озеленява със същия вид растителност. Приемането се извършва от представител на общинска администрация и представител на фирмата по озеленяване.

Чл. 14. Възстановяването при преминаване през поземлени имоти и пътища без настилка – общинска собственост се извършва с изкопаната почва, като същата се трамбова на пластове до 20 см.

Чл. 15. В съгласувателните писма по чл. 5 от наредбата, съгласуващият орган може да даде и допълнителни указания за извършване на възстановителните работи, с оглед особеностите на терена.

Чл. 16. (1) Незабавно след извършване на необходимите възстановителни работи, посочени в съгласувателните писма по чл. 5, **възложителят** на строителни и монтажни работи, свързани с разкопаване на улични и тротоарни настилки, вътрешно-квартални пространства, общински и полски пътища, озеленени и залесени площи, уведомява писмено общинската администрация.

(2) За новоизградени обекти, при които са извършвани дейности по ал.1, уведомителното писмо се подава след въвеждане на обекта в експлоатация.

Чл. 17. За констатиране качеството на възстановителните работи в 14-дневен срок от постъпване на уведомлението по чл. 16 се съставя двустранен протокол от упълномощени представители на общинската администрация и на **възложителя**.

**Глава шеста**

**Размер на гаранционната вноска за качествено изпълнение на възстановителните работи. Ред и условия за възстановяване на гаранционната вноска**

Чл. 18. Като гаранция за качествено изпълнение на възстановителните работи при изпълнение на СМР, свързани с разкопаване при ново строителство и/или ремонт и/или реконструкция и/или присъединяване, възложителят внася гаранционна вноска и/или предоставя банкова гаранция в размер както следва:

(1) За възстановяване на трайна пътна настилка – 50 лв./кв.м.

(2) За възстановяване на настилка от плочи – 40 лв./кв.м.

(3) За възстановяване на терени без трайна настилка, банкети на пътища и зелени площи – 20лв./кв.м.

(4) за неурбанизирани територии – 5 лв/кв.м.;

Чл.19. Ежегодно, до края на месец януари дружествата, предоставящи обществени услуги, чиято дейност е свързана и с аварийни разкопавания на територията на община Димитровград предоставят в полза на община Димитровград годишна гаранционна вноска в размер на 6000 лева като гаранция за качествено изпълнение на възстановителните работи.

Чл.20. (1) В границата на урбанизираните територии гаранционната вноска и/или банковата гаранция по чл.18 се възстановява и/или освобождава след съставяне на протокол по чл. 17 с констатации за качествено изпълнени възстановителни работи.

(2) При констатиране на некачествено изпълнение на възстановителните работи част от гаранционната вноска и/или банковата гаранция в размер на 30 лв./кв.м., внесена по реда на чл.18 не се възстановява и/или освобождава.

Чл. 21 (1) Шест месеца след подписване на протокола по чл. 17 упълномощени от кмета на община Димитровград длъжностни лица извършват повторна проверка относно качеството на възстановителните работи и съставят констативен протокол.

(2) При констатиране на качествени възстановителни работи част от остатъка от гаранционната вноска и/или банковата гаранция, внесена и/или предоставена по реда на чл. 18 в размер на 20 лв./кв.м., се възстановява и/или освобождава на възложителя.

(3) При констатиране на некачествени възстановителни работи остатъкът от гаранционната вноска и/или банковата гаранция, внесена и/или предоставена по реда на чл. 18 в размер на 30 лв./кв.м., се задържа и се използва за извършване на възстановителните дейности.

Чл. 22 (1) Извън границата на урбанизираните територии след съставяне на протокол по чл. 17 с констатации за качествено изпълнени възстановителни работи се възстановява и/или освобождава в пълният размер на гаранционната вноска и/или банковата гаранция, внесена по реда на чл. 18 от наредбата.

(2) При констатиране на некачествено изпълнение на възстановителните работи се прилагат разпоредбите на чл.21.

Чл. 23 (1) В края на месец декември, всяка календарна година комисия, назначена от кмета на община Димитровград извършва проверка по всички случаи на аварийни разкопавания от текущата календарна година, за които е констатирано некачествено изпълнение на възстановителните работи. При повторно констатиране на некачествени възстановителни работи от гаранционната вноска, внесена по реда на чл. 19 в размер на 6000 лв., се задържат необходимите средства за извършване на необходимите възстановителни дейности.

**Глава седма**

**Административен контрол**

Чл. 24 (1) Контролът по спазването на тази наредба се упражнява от кмета на общината или упълномощени от него длъжностни лица.

(2) Във връзка с изпълнение на функциите им по тази наредба, контролните органи по ал. 1 имат право:

1. на свободен достъп до строежите и съоръженията по време на извършване на строителните и монтажни работи.

2. да изискват всички необходими за проверките документи, данни, легитимация, писмени справки и обяснения от длъжностните лица в администрации, от участниците в строителството, от лицата на строежа, от специализираните контролни органи и дружества.

(3) Средствата, набрани от отчисления в размер на 50 на сто от събраните по тази наредба приходи за общинския бюджет, представляващи такси, цени на услуги, глоби и имуществени санкции се разходват само за изграждане и поддържане на пътната и техническата инфраструктура, собственост на общината, за развитие на материалната база, за повишаване на квалификацията и за стимулиране на служителите от съответните дирекции на общината при условия и по ред, определен със заповед на кмета на община Димитровград.

**Глава осма**

**Административно-наказателна отговорност**

Чл. 25. Наказва се с глоба от 1000 до 5000 лева, ако по друг нормативен акт не е предвидено по-тежко наказание – участник в строителството, който:

1. извършва, разпореди или допусне извършването на СМР по тази наредба, без да уведоми за това община Димитровград и без за това да е издадено съгласувателно писмо по чл. 5 на наредбата;

2. не изпълни писмено предписание или нареждане на контролен орган по тази наредба, издадено в рамките на неговата компетентност;

3. не осигури достъп, не представи необходимите документи, данни, легитимация и писмени справки на контролните органи по тази наредба;

4. засипе изградените или преустроени подземни мрежи или съоръжения без издадено разрешение за засипване по реда на наредбата;

5. не извърши възстановителните работи и не отстрани за своя сметка нанесените повреди на общинско имущество във връзка с осъществявани от него СМР по тази наредба в срока, определен от органите на общината.

Чл. 26. За други нарушения по тази наредба, както и на решенията и предписанията, основани на нея, наказанието е глоба от 500 до 1000 лева, ако в друг нормативен акт не е предвидено по-тежко наказание.

Чл. 27. Ако нарушението по чл. 27 и по чл. 28 бъде продължено, след като е констатирано с акт или, ако в срока за издаване на наказателното постановление бъде извършено друго нарушение от същото лице, наказанието е глоба от 3000 до 5000 лева, независимо от наказанието по първото нарушение.

Чл. 28. (1) Кметът на общината или упълномощено от него длъжностно лице налага имуществена санкция в размер от 10 000 до 50 000 лева на юридическо лице или едноличен търговец, което е:

* + - 1. възложител на СМР по смисъла на тази наредба, за които не е подало уведомление;

1. възложител на СМР, който не е изпълнил писмено предписание или нареждане на контролен орган по тази наредба, издадено в рамките на неговата компетентност;
2. възложител, който не осигури достъп или не представи необходимите документи, данни, легитимация и писмени справки на контролните органи по тази наредба;
3. възложител, който засипе изградените или преустроени подземни мрежи или съоръжения, без издадено разрешение за засипване по реда на наредбата;
4. възложител, който не извърши възстановителните работи и не отстрани за своя сметка нанесените повреди на общинско имущество във връзка с осъществявани от него СМР по тази наредба в срока, определен от органите на общината.

(2) Санкциите по ал. 1 се налагат по реда на чл. 29 и 30 от наредбата.

Чл. 29. (1) Установяването на нарушения по тази наредба, издаването, обжалването и изпълнението на наказателните постановления се извършват по реда на Закона за административните нарушения и наказания.

(2) Актовете за установяване на нарушенията по тази наредба се съставят от упълномощени длъжностни лица от общинска администрация.

Чл. 30. Наказателните постановления се издават от кмета на общината.

**Преходни и заключителни разпоредби**

§ 1 Наредбата се издава на основание чл. 21, ал. 1, т. 13 и ал. 2, вр. чл. 22, ал. 4 и сл. от ЗМСМА, както и на основание чл. 71, 72 от ЗУТ.

§2 В едномесечен срок от влизане в сила на настоящата наредба, да бъдат извършени съответните изменения в други нормативни актове на Общински съвет Димитровград, уреждащи същата материя.

Приета с **Решение № 898/24.11.2022 г.**